Jobo 38 - Sotho Holy Bible [Sotho Bible]
Jehofa a araba Jobo a le ledimong a re:
“Ke mang yo yo a širago merero ya ka Ka mantšu a go hloka tsebo?
Hle itokiše go etša monnatia, Gomme anke ke go botšiše, wena o ntsebiše.
O be o le kae ge ke be ke thea lefase? Mpotše ge e ba o na le kwešišo.
Ge e ba o tseba, mpotše gore ke mang a beilego meelo ya lona, Goba ke mang yo a otlolletšego lenti la go ela godimo ga lona?
Metheo ya lona ya mekoti e tsemilwe go eng, Ke mang yo a beilego leswika la lona la sekhutlo,
Ge dinaledi tša meso di goelela gotee ka lethabo, Gomme barwa ba Modimo ka moka ba gobela ka go hlalala?
Le gona ke mang yo a diretšego lewatle mapheko ka mejako, Lona leo le ilego la tšwa go etša ge eka le be le phulega le etšwa popelong;
Ge ke be ke bea leru gore e be kobo ya lona Gomme leswiswi le leso gore e be lešela la lona la go le phuthela,
Ge ke be ke le beela molao wa ka E bile ke le beela lepheko le mejako,
Ka re: ‘O tla goma mo, o ka se fetele pele; Maphoto a gago a phagamago a goma mo’?
Na o thomile go laela meso go tloga mathomong a mehla ya gago go ya pele? Na ke wena o tsebišitšego mahube bodulo bja ona,
Gore a fihle pheletšong ya lefase, Gore ba kgopo ba hlohlorwe go lona?
Le iphetoša go etša letsopa leo le kibilwego ka sekibo, Dilo di ba maemong a tšona go etša ge eka di apere.
Ba kgopo ba tingwa seetša sa lona, Gomme letsogo le phagamego lona le a robega.
Na o kile wa fihla methopong ya lewatle, Goba na o kile wa sepelasepela o tsoma bodiba bja lona?
Na o utolletšwe dikgoro tša lehu, Goba na o ka bona dikgoro tša moriti wa lehu?
Na o kwešišitše mafelo a ikadilego a lefase? Bolela ge e ba o tseba tšeo ka moka.
Bjale e kae tsela ya go ya moo seetša se dulago gona? Le gona bo kae bodulo bja leswiswi,
E le gore o di iše mellwaneng ya tšona Le gore o kwešiše ditsela tše di yago ntlong ya tšona?
Na o tsebile ka gobane ka nako yeo o be o belegwa, Le ka gobane matšatši a gago e le a mantši ka palo?
Na o kile wa tsena ka dintlong tša go bolokela kapoko? Goba na o bona le dintlo tša go bolokela sefako,
Tšeo ke di boloketšego mohla wa tlalelo, Letšatšing la tlhabano le ntwa?
Bjale e kae tsela yeo seetša se ikabaganyago ka yona, Le yeo phefo ya bohlabela e gašaganago lefaseng?
Ke mang yo a buletšego meetsefula mokero A ba a thula tsela ya leru la pula la medumo ya magadima,
E le gore pula e ne nageng mo go sego motho, E ne lešokeng moo go sego motho wa lefaseng,
Gore e kolobiše mafelo a senyegilego le a mašope Le go hlogiša bjang?
Na pula e na le tate, Goba ke mang yo a belegego marothodi a phoka?
Lehlwa le tšwa ka mpeng ya mang, Ge e le šobane ya legodimong, ke mang a e belegago?
Meetse a ikuta bjalo ka ge eka a ka tlase ga leswika, Bokagodimo bja bodiba bo a kgahla.
Na o ka tlema sehlopha sa dinaledi seo se bitšwago Kima ka ditlemo wa se tiiša, Goba na o ka tlemolla dithapo tša sehlopha sa dinaledi seo se bitšwago Kesile?
Na o ka tšweletša sehlopha sa dinaledi seo se bitšwago Matsarothe nakong ya sona e beilwego? Ge e le sehlopha sa dinaledi seo se bitšwago Ashe gotee le barwa ba sona, na o ka di eta pele?
Na o tseba melao ya magodimo, Goba na o ka diriša melao yeo e a bušago mo lefaseng?
Na o ka hlatlošetša lentšu la gago marung, E le gore meetse a mafula ona a go khupetše?
Na o ka roma magadima a ya, Gomme a re go wena: ‘Ke rena ba!’?
Ke mang yo a beilego bohlale marung, Ke mang yo a neilego dimaka tša leratadimeng kwešišo?
Ke mang yoo ka bohlale a ka balago maru, Goba ke mang a ka thenolago dinkgo tša meetse tša legodimong,
Ge lerole le tšhologa bjalo ka ge eka ke selo se se tološitšwego, Gomme makwate a mmu ona a kgomarelana?
Na o ka tsomela tau dijo? Na o ka khoriša ditawana ge di swerwe ke tlala,
Ge di bobame mafelong a tšona a go utama, Goba di iphihlile moo di lalelago gona?
Ke mang a lokišetšago legokobu dijo tša lona Ge mafotwana a lona a llela gore Modimo a a thuše, Ge a ralala gobane go se na sa go ja?